Københavns Zoo er ikke alene om at aflive dyr på grund af avlsarbejde. Det samme er sket i Aalborg Zoo tilbage i 2011. Her måtte den 2,5 år gamle giraf-han Champ lade livet. Den var i overskud, kunne ikke bruges i avlsarbejdet, og så havde den en genetisk skavank med skæve klove. Champ døde ikke forgæves. Dengang gik kroppen til videnskabelige undersøgelser for at få mere viden omkring giraffens anatomi. Her tre år senere har Københavns Zoo været nødt til at gøre det samme og aflive giraffen Marius på grund af indavl. Marius bliver - ligesom Champ gjorde det - obduceret. Aflivningen af den Københavnske giraf har givet massiv mediedækning i hele verden, og mange mennesker har været forargede over, at giraffen måtte lade livet. Tilbage i 2011 gav aflivningen af Champ i Aalborg Zoo dog ikke samme reaktion. I vores udsendelse klokken 22.20 i aften besøger vi Aalborg Zoo for at få en reaktion på den massive dækning af aflivningen af Marius i København.

Opsummering:
Aflivningen af en giraf i København Zoo har givet massiv mediedækning over hele verden. I 2011 stod Aalborg Zoo i en lignende situation, men dengang gik det mere stille for sig i medierne.